**Η αμετάκλητη απόφαση της Ολομέλειας του ΣτΕ κατά της μετεγκατάστασης του καζίνο Πάρνηθας στο Μαρούσι είναι συλλογική νίκη**

Η απόφαση της Ολομέλειας του Συμβουλίου της Επικρατείας με την οποία ακυρώνεται η μετεγκατάσταση του καζίνο Πάρνηθας στο Μαρούσι αποτελεί κομβικό σημείο για την έκβαση του ζητήματος. Το κύριο σημείο της απόφασης, με βάση το οποίο δημιουργείται πλέον δεδικασμένο, έχει να κάνει με την έννοια του δημοσίου συμφέροντος, καθώς σύμφωνα με την απόφαση του ΣτΕ το κέρδος των καζίνο δεν εντάσσεται στο πλαίσιο αυτό. Επιπλέον αναγνωρίζονται οι κοινωνικές επιπτώσεις που απορρέουν από τον χαρακτήρα των τυχερών παιγνίων, ενώ παράλληλα το ΣτΕ απεφάνθη πως τα συνοδευτικά κυκλοφοριακά έργα προορίζονταν μόνο για την εξυπηρέτηση του κατασκευαστικού φορέα του καζίνο και όχι προς όφελος της πόλης και των κατοίκων.

Σε μια περίοδο που οι επιπτώσεις της πανδημίας έχουν στερήσει κατά το πλείστον από τους κατοίκους που εναντιώνονται στην υποβάθμιση της ποιότητας ζωής τους την φυσική τους παρουσία σε κινηματικού χαρακτήρα δράσεις, η απόφαση του ΣτΕ έδωσε ένα καίριο πλήγμα στην επιχειρηματική σύμπραξη που σχεδιάζει τη μόνιμη εγκατάσταση των καζίνο εντός του αστικού περιβάλλοντος. Η απόφαση αυτή παίρνει μεγαλύτερη ακόμη αξία, εάν αναλογιστούμε το πόσο ισχυρά είναι τα οικονομικά συμφέροντα που ορθώνονται απέναντί μας.

Χαιρετίζουμε τον Εξωραϊστικό Σύλλογο Αγίας Φιλοθέης (και τους συλλόγους «Εναλλακτική Δράση για την Ποιότητα Ζωής», «Ένωση Κρητών Αμαρουσίου Ο Κρηταγενής Ζευς», Σύλλογος κατοίκων Πολυδρόσου για την ποιότητα ζωής και τον πολιτισμό», Φυσιολατρικός-Περιβαλλοντικός Όμιλος Αμαρουσίου Η Πνοή» καθώς και τις δημοτικές παρατάξεις «Μαρούσι Αδέσμευτη Φωνή», «Χαλάνδρι ενάντια-Πρωτοβουλία πολιτών» και «Χαλάνδρι μια πόλη για να ζεις» που συμμετείχαν στο δικόγραφό του), τη δημοτική παράταξη «Ενότητα, Ανατροπή, Έργο για το Μαρούσι», το Σύλλογο Προστασίας Περιβάλλοντος και Ρεματιάς Πεντέλης-Χαλανδρίου και τη Δημοτική Αρχή Χαλανδρίου, τους νομικούς τους για τα επιχειρήματά τους και όλους τους πολίτες και τους συλλογικούς φορείς που με την υπογραφή τους στήριξαν τις προσφυγές στο Συμβούλιο της Επικρατείας. Αναγνωρίζουμε την καίρια συμβολή από τα μέλη των συλλογικών φορέων, των συνδικαλιστικών οργανώσεων και όλων των κατοίκων των περιοχών γύρω από την έκταση του κτήματος Δηλαβέρη που με τις αποφάσεις και τις δράσεις τους στήριξαν την Επιτροπή Αγώνα. Tην κατηγορηματική αντίθεση τους στη μετεγκατάσταση του Καζίνο στο Μαρούσι και γενικότερα μέσα σε αστικό ιστό, εξέφρασαν το Περιφερειακό Συμβούλιο Αττικής, η Κεντρική Ένωση Δήμων Ελλάδος (Κ.Ε.Δ.Ε.), η Περιφερειακή Ένωση Δήμων Αττικής (Π.Ε.Δ.Α.) που περιλαμβάνει τους 66 Δήμους της Αττικής, δημοτικές και περιφερειακές παρατάξεις, δημοτικοί και περιφερειακοί σύμβουλοι και Δήμαρχοι των όμορων δήμων (Δήμοι Αμαρουσίου, Χαλανδρίου, Κηφισιάς, Πεύκης-Λυκόβρυσης, Ηρακλείου, Μεταμόρφωσης Πεντέλης, Βριλησσίων, Ν. Ιωνίας, Ψυχικού-Ν. Φιλοθέης, Αγ. Παρασκευής), πολιτιστικοί, εξωραϊστικοί και Σύλλογοι Προστασίας του περιβάλλοντος, η ΑΔΕΔΥ, εργατικά Σωματεία, Σύλλογοι εκπαιδευτικών, Ενώσεις και Σύλλογοι γονέων και με την παρουσία τους στο ΣτΕ στήριξαν έμπρακτα το έργο της Επιτροπής. Δεν λησμονούμε το θετικό ρόλο του έντυπου και ηλεκτρονικού, τοπικού και ημερήσιου Τύπου που κάλυψε ενημερωτικά το έργο και τις δράσεις της Επιτροπής Αγώνα. Τους καλούμε να συνεχίσουν στον ίδιο δρόμο της αντικειμενικής ενημέρωσης.

Μια σημαντική μάχη κερδήθηκε. Η τελική έκβαση της αναμέτρησης αυτής όμως ακόμη δεν έχει έρθει. Επαγρυπνούμε και συνεχίζουμε χωρίς να μας πτοούν οι όποιοι ισχυρισμοί των ανθρώπων των επιχειρηματικών συμφερόντων πίσω από το καζίνο ότι η απόφαση του ΣτΕ δεν είναι οριστική και αμετάκλητη. Με περίσσια κυνικότητα και γνώμονα το κέρδος του ομίλου του καζίνο, προσπαθούν να απαξιώσουν την αμετάκλητη απόφαση της Ολομέλειας του Συμβουλίου της Επικρατείας, όπως άλλωστε δείχνουν να αδιαφορούν για τους κατοίκους και την ποιότητας της ζωής εντός του αστικού περιβάλλοντος.

Καλούμε όλους τους συλλογικούς φορείς, τις συνδικαλιστικές οργανώσεις, τα δημοτικά συμβούλια και το περιφερειακό συμβούλιο να επαναβεβαιώσουν τη θέση τους μετά από αυτή τη σημαντική νίκη κατά της μετεγκατάστασης του καζίνο Πάρνηθας στο Μαρούσι.

Καλούμε όλους τους φορείς και τους πολίτες που στήριξαν και στηρίζουν την Επιτροπή Αγώνα να συμμετάσχουν στην διαδικτυακή (μέσω zoom) συνέλευση, με θέμα: «casi-NO. Η επόμενη ημέρα μετά το ΣτΕ», την Κυριακή 7 Φεβρουαρίου 2021, στις 6μμ., για ενημέρωση και καθορισμό της πορείας μας μέχρι την τελική δικαίωση του αγώνα μας για τις περιοχές μας, τους δήμους, τους ανθρώπους μας. Ευελπιστούμε στην ανάκαμψη του αστικού μας περιβάλλοντος και παλεύουμε για καλύτερους όρους καθημερινότητας και ποιότητας ζωής. Μέσα στις γειτονιές μας, δίπλα στα σπίτια και τα σχολεία μας, δεν έχουν καμία θέση τα καζίνο.

Από την Συντονιστική Επιτροπή Αγώνα

κατά της μετεγκατάστασης του καζίνο Πάρνηθας στο Μαρούσι

Την Επιτροπή Αγώνα στηρίζουν οι:

ΕΝΩΣΗ ΚΡΗΤΩΝ ΑΜΑΡΟΥΣΙΟΥ "Ο ΚΡΗΤΑΓΕΝΗΣ ΖΕΥΣ"

ΕΞΩΡΑΪΣΤΙΚΟΣ ΚΑΙ ΠΟΛΙTIΣΤΙΚΟΣ ΣΥΛΛΟΓΟΣ ΨΑΛΙΔΙΟΥ

ΕΞΩΡΑΪΣΤΙΚΟΣ ΣΥΛΛΟΓΟΣ ΑΓΙΑΣ ΦΙΛΟΘΕΗΣ

ΕΞΩΡΑΪΣΤΙΚΟΣ ΣΥΛΛΟΓΟΣ ΠΑΡΑΔΕΙΣΟΥ ΑΜΑΡΟΥΣΙΟΥ

ΕΞΩΡΑΪΣΤΙΚΟΣ ΣΥΛΛΟΓΟΣ ΠΟΛΥΔΡΟΣΟΥ

ΚΑΤΟΙΚΟΙ ΜΑΖΙ ΗΡΑΚΛΕΙΟ

ΠΕΡΙΒΑΛΛΟΝΤΙΚΟΣ- ΕΞΩΡΑΪΣΤΙΚΟΣ-ΠΟΛΙΤΙΣΤΙΚΟΣ ΣΥΛΛΟΓΟΣ ΑΓ.ΝΙΚΟΛΑΟΥ-ΚΑΤ ΑΜΑΡΟΥΣΙΟΥ

ΠΕΡΙΒΑΛΛΟΝΤΙΚΟΣ ΟΜΙΛΟΣ ΑΜΑΡΟΥΣΙΟΥ Η ΠΝΟΗ

ΠΕΡΙΒΑΛΛΟΝΤΙΚΟΣ ΣΥΛΛΟΓΟΣ ΚΕΝΤΡΟΥ ΑΜΑΡΟΥΣΙΟΥ Η ΚΑΣΤΑΛΙΑ

ΠΟΛΙΤΙΣΤΙΚΟΣ ΠΕΡΙΒΑΛΛΟΝΤΙΚΟΣ ΣΥΛΛΟΓΟΣ Ν. ΑΜΑΡΟΥΣΙΟΥ

ΣΥΛΛΟΓΟΣ ΠΡΟΣΤΑΣΙΑΣ ΠΕΡΙΒΑΛΛΟΝΤΟΣ ΚΑΙ ΡΕΜΑΤΙΑΣ ΠΕΝΤΕΛΗΣ-ΧΑΛΑΝΔΡΙΟΥ

ΑΘΛΗΤΙΚΟΣ ΣΥΛΛΟΓΟΣ ΟΔΥΣΣΕΑΣ ΑΓΙΑΣ ΦΙΛΟΘΕΗΣ ΑΜΑΡΟΥΣΙΟΥ

ΟΜΑΔΑ ΠΕΡΙΟΔΙΚΟΥ ΠΟΔΟΝΙΦΤΗΣ Ν.ΙΩΝΙΑΣ

ΦΩΤΟΓΡΑΦΙΚΗ ΛΕΣΧΗ ΑΜΑΡΟΥΣΙΟΥ

ΑΔΕΔΥ

Α-Γ ΕΛΜΕ ΑΝΑΤ. ΑΤΤΙΚΗΣ

Β ΕΛΜΕ ΑΝΑΤ. ΑΤΤΙΚΗΣ

ΕΝΩΣΗ ΓΟΝΕΩΝ ΑΜΑΡΟΥΣΙΟΥ

ΣΥΛΛΟΓΟΣ ΓΟΝΕΩΝ 7ου ΔΗΜΟΤΙΚΟΥ ΑΓΙΑΣ ΦΙΛΟΘΕΗΣ ΑΜΑΡΟΥΣΙΟΥ

ΣΥΛΛΟΓΟΣ ΓΟΝΕΩΝ 8ου ΓΥΜΝΑΣΙΟΥ ΑΓΙΑΣ ΦΙΛΟΘΕΗΣ ΑΜΑΡΟΥΣΙΟΥ

ΣΥΛΛΟΓΟΣ ΓΟΝΕΩΝ 9ου ΛΥΚΕΙΟΥ ΑΓΙΑΣ ΦΙΛΟΘΕΗΣ ΑΜΑΡΟΥΣΙΟΥ

ΣΥΛΛΟΓΟΣ ΕΚΠ/ΚΩΝ Α/ΘΜΙΑΣ ΕΚΠΑΙΔ. Ο ΠΕΡΙΚΛΗΣ

ΣΥΛΛΟΓΟΣ ΕΚΠ/ΚΩΝ Π.Ε. ΑΜΑΡΟΥΣΙΟΥ

ΣΩΜΑΤΕΙΟ ΕΡΓΑΖΟΜΕΝΩΝ ΔΗΜΟΥ ΑΜΑΡΟΥΣΙΟΥ

ΑΔΕΣΜΕΥΤΗ ΚΙΝΗΣΗ ΕΝΕΡΓΩΝ ΠΟΛΙΤΩΝ

ΑΝΤΙΚΑΠΙΤΑΛΙΣΤΙΚΗ ΑΝΑΤΡΟΠΗ ΣΤΗΝ ΑΤΤΙΚΗ

ΑΝΥΠΟΤΑΚΤΗ ΑΤΤΙΚΗ

ΔΗΜΟΣ ΜΠΡΟΣΤΑ-ΑΝΕΞΑΡΤΗΤΗ ΔΗΜΟΤΙΚΗ ΚΙΝΗΣΗ ΛΥΚΟΒΡΥΣΗΣ-ΠΕΥΚΗΣ

ΔΡΑΣΗ ΓΙΑ ΜΙΑ ΑΛΛΗ ΠΟΛΗ

ΕΚΤΟΣ ΤΩΝ ΤΕΙΧΩΝ

ΕΝΟΤΗΤΑ ΑΝΑΤΡΟΠΗ ΕΡΓΟ ΓΙΑ ΤΟ ΜΑΡΟΥΣΙ

ΕΝΩΜΕΝΟ ΜΑΡΟΥΣΙ

ΜΑΡΟΥΣΙ ΑΔΕΣΜΕΥΤΗ ΦΩΝΗ

ΝΕΑ ΕΠΟΧΗ ΑΜΑΡΟΥΣΙΟΥ

ΟΙΚΟΛΟΓΙΚΗ ΣΥΜΜΑΧΙΑ

ΣΥΜΜΑΧΙΑ ΠΟΛΙΤΩΝ ΠΕΥΚΗΣ-ΛΥΚΟΒΡΥΣΗΣ

ΣΥΜΜΑΧΙΑ ΠΟΛΙΤΩΝ ΜΕΤΑΜΟΡΦΩΣΗΣ

ΧΑΛΑΝΔΡΙ ΕΝΑΝΤΙΑ

ΧΑΛΑΝΔΡΙ ΠΟΛΗ ΓΙΑ ΝΑ ΖΕΙΣ